## El Consell aprova el decret que regula les condicions laborals del personal del departament de salut de Manises després de l’extinció del contracte

*** El pròxim 6 de maig finalitza el contracte amb la concessió, per la qual cosa el dia 7 este departament passarà a ser de gestió directa
* Sanitat invertirà més de 100 milions d’euros per a la creació de més de 2.200 nous llocs de treball, dels quals uns 1.800 són professionals que cal subrogar i al voltant de 400 places són de nova creació
* Este decret regula el règim jurídic d’aplicació al personal laboral, que serà subrogat en la condició de personal que s’ha d’extingir**

El Consell ha aprovat el decret que regula les condicions laborals del personal del Departament de Salut de Manises després de l’extinció del contracte amb la concessió, que finalitza el pròxim dia 6 de maig.

D’esta manera, a partir del 7 de maig, este departament de salut passarà a ser de gestió directa, i el personal que el conforma serà subrogat per part de la Conselleria de Sanitat, de manera voluntària, en la condició de personal que s’ha d’extingir, i s’integrarà en la plantilla del sistema públic sanitari.

El decret regula els efectes en matèria de personal després de l’extinció del contracte amb la concessionària. En concret, regula el règim jurídic d’aplicació al personal laboral que assumix la Conselleria de Sanitat i determina la naturalesa laboral dels llocs de treball.

Així mateix, a través d’este marc normatiu es regulen les condicions de treball i el fet d’ocupar places de naturalesa estatutària de manera transitòria en els casos en què no concórrega causa d’extinció del contracte, a més de la forma de provisió per al supòsit de quedar vacants.

La Conselleria de Sanitat destinarà un pressupost de més de 100 milions d’euros per a la creació de més de 2.200 nous llocs de treball. D’estos, uns 1.800 corresponen al personal que cal subrogar del Departament de Salut de Manises; i entorn de 400 seran places de nova creació. A més, este departament té ja 300 llocs de personal estatutari.

Fecha: 23/04/2024